b"\n_START_ARTICLE_\nIvan Klodi\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nRodil se je v kraju Hlodi\xc4\x8d (sedaj ital. Clodig) v dru\xc5\xbeini kmetovalca in gostilni\xc4\x8darja Valentina in gospodinje Marije Klodi\xc4\x8d rojene Tomasettig. Gimnazijo je kon\xc4\x8dal v Vidmu. Za pre\xc5\xbeivljanje si je moral pomagati s pou\xc4\x8devanjem so\xc5\xa1olcev izven \xc5\xa1ole. \xc4\x8ceprav sta star\xc5\xa1a \xc5\xbeelela, da bi postal duhovnik, je od\xc5\xa1el na Univerzo v Padovo, kjer je \xc5\xa1tudiral matematiko, fiziko in meteorologijo ter 12. avgusta 1852 doktoriral. Do 1866. je pou\xc4\x8deval fiziko in matematiko na razli\xc4\x8dnih \xc5\xa1olah. Leta 1866 je bil v Vidmu imenovan za rednega profesorja fizike na novoustanovljenem tehni\xc5\xa1kem in\xc5\xa1titutu (Istituto tecnico), kjer je pou\xc4\x8deval do upokojitve._NEWLINE_Klodi\xc4\x8d je po letu 1866 v Vidmu organiziral meteorolo\xc5\xa1ko slu\xc5\xbebo Furlanije, pri \xc4\x8demer sta mu pomagali Furlansko kmetijsko dru\xc5\xa1tvo (Associazione Agraria Friulana) in Videmska Akademija (Accademia Udinese di Scienze Lettere ed Arti). Osrednja meteorolo\xc5\xa1ka postaja je bila v Vidmu, ob njej pa \xc5\xa1e v Pordenonu, Tolme\xc4\x8du in Tablji, kmalu pa se je razvila mre\xc5\xbea z desetimi postajami. Klodi\xc4\x8d je poro\xc4\x8dila s postaj zbiral, obdeloval in objavljal. Leta 1867 je za\xc4\x8del izdajati drobne knji\xc5\xbeice z naslovom Le osservazioni meteorologiche in Udine per l'anno .... (Meteorolo\xc5\xa1ki podatki za Videm za leto ...) ter z izdajanjem nadaljeval do smrti. 23. avgusta 1869 je na osnovi zra\xc4\x8dnega tlaka izmeril vi\xc5\xa1ino gore Matajur (izmeril je vi\xc5\xa1ino 1617,17 m) ter o tem 1870. objavil razpravo Livellazione barometrica del monte Matajur nel Friuli (Barometrska dolo\xc4\x8ditev nadmorske vi\xc5\xa1ine gore Matajur v Furlaniji). _NEWLINE_Videmska Akademija je na osnovi Klodi\xc4\x8devega dela ustanovila poseben odbor, ki je sistemati\xc4\x8dno zbiral podatke v Videmski pokrajini ter zbrano gradivo izdal v \xc5\xa1tirih knjigah Annuario Statistico Provincia di Udine (Statisti\xc4\x8dni letopis Videmske pokrajine) (1876-1889). Klodi\xc4\x8d je v prvih dveh knjigah objavil monografiji Clima della Privincia di Udine (Podnebje v Videmski pokrajini). Leta 1879 je za\xc4\x8del v glasilu Furlanskega kmetijskega dru\xc5\xa1tva Il Bollettino objavljati poro\xc4\x8dila o vremenu v skoraj vsaki \xc5\xa1tevilki do 1883."